CELEX: 62015CN0174
Language: bg
Date: 2015-04-17 00:00:00
Title: Дело C-174/15: Преюдициално запитване от Rechtbank Den Haag (Нидерландия), постъпило на 17 април 2015 г. — Vereniging Openbare Bibliotheken/Stichting Leenrecht, встъпила страна: Nederlands Uitgeversverbond и др.

29.6.2015   
            
            
               BG
            
            
               Официален вестник на Европейския съюз
            
            
               C 213/17
            
         Преюдициално запитване от Rechtbank Den Haag (Нидерландия), постъпило на 17 април 2015 г. — Vereniging Openbare Bibliotheken/Stichting Leenrecht, встъпила страна: Nederlands Uitgeversverbond и др.
   (Дело C-174/15)
   (2015/C 213/27)
   Език на производството: нидерландски
   
      Запитваща юрисдикция
   
   Rechtbank Den Haag
   
      Страни в главното производство
   
   
      Ищец: Vereniging Openbare Bibliotheken
   
      Ответник: Stichting Leenrecht
   
      Встъпила страна: Nederlands Uitgeversverbond, Stichting LIRA, Stichting Pictoright
   
      Преюдициални въпроси
   
   
               1)
            
            
               Следва ли член 1, параграф 1, член 2, параграф 1, буква б) и член 6, параграф 1 от Директива 2006/115/ЕО (1) да бъдат тълкувани в смисъл, че под „отдаване в заем“ съгласно тези разпоредби трябва да се разбира и предоставянето за ползване на защитени с авторски права романи, сборници с разкази, биографии, пътеписи, детски книги и юношеска литература, което предоставяне за ползване няма за цел извличането на пряка или непряка икономическа или търговска облага и се предлага от публично достъпна институция,
               
                           —
                        
                        
                           при положение че цифров екземпляр от произведението е качен на сървъра на институцията (възпроизвеждане от тип А), което позволява на ползвателите да възпроизвеждат този екземпляр чрез даунлоудването му на техните собствени компютри (възпроизвеждане от тип Б), а
                        
                     
                           —
                        
                        
                           възпроизведеният чрез даунлоудването от ползвателя екземпляр (възпроизвеждане от тип Б) повече не може да бъде ползван след изтичането на определен срок и
                        
                     
                           —
                        
                        
                           докато тече този срок други ползватели не могат да даунлоудват екземпляра (чрез възпроизвеждане от тип А) на техните компютри?
                        
                     
         
               2)
            
            
               При утвърдителен отговор на първия въпрос, препятства(т) ли член 6 от Директива 2006/115/ЕО и/или други разпоредби от правото на Съюза възможността държавите членки да обвържат прилагането на ограничението на правото на отдаване в заем по член 6 от посочената директива от изпълнението на условието екземплярът от произведението (получен чрез възпроизвеждане от тип А) да бъде пуснат в обращение в Съюза след първата продажба на този екземпляр или след друго първо по ред прехвърляне на правото на собственост върху този екземпляр от притежателя на правото или с неговото съгласие по смисъла на член 4, параграф 2 от Директива 2001/29 (2)?
            
         
               3)
            
            
               При отрицателен отговор на втория въпрос, поставя ли член 6 от Директива 2006/115/ЕО други изисквания по отношение на произхода на възпроизведените екземпляри, предоставени за ползване от посочената институция (вследствие на възпроизвеждане от тип А), като например изискването да е законен източникът, от който този екземпляр е възпроизведен?
            
         
               4)
            
            
               При утвърдителен отговор на втория въпрос, следва ли член 4, параграф 2 от Директива 2001/29 да се тълкува в смисъл, че под първа продажба на дадени обекти или под друго първо по ред прехвърляне на правото на собственост върху този екземпляр по смисъла на тази разпоредба следва да се разбира и ограниченото във времето предоставяне за ползване на възпроизведени в цифров формат екземпляри от защитени романи, сборници с разкази, биографии, пътеписи, детски книги и юношеска литература, което предоставяне за ползване се извършва онлайн — чрез даунлоудване на тези екземпляри?
            
         
      (1)  Директива 2006/115/ЕО на Европейския парламент и на Съвета от 12 декември 2006 г. за правото на отдаване под наем и в заем, както и за някои права, свързани с авторското право в областта на интелектуалната собственост (кодифицирана версия) (ОВ L 376, стр. 28; Специално издание на български език, глава 17 том 3, стр. 14).
   
      (2)  Директива 2001/29/ЕО на Европейския парламент и на Съвета от 22 май 2001 година относно хармонизирането на някои аспекти на авторското право и сродните му права в информационното общество(ОВ L 167, стр. 10; Специално издание на български език, 2007 г., глава 17, том 1, стр. 230)